Robert Kubica

Robert Józef Kubica (sündinud 7. detsembril 1984 Krakówis) on Poola Vormel 1 võidusõitja.

Enne Vormel 1 

Robert Kubica näitas oma armastust igasuguste autode vastu välja juba 4-aastaselt, kui isa Artur ostis talle 4-hobujõulise bensiinimootoriga väljaspool teid sõitmiseks mõeldud sõiduki, millega Robert tundide viisi ümber plastpudelite sõitis. Kui ta sai vanemaks, ostis isa talle juba kardi, kuid Robert ei tohtinud osaleda Poola meistrivõistlustel, sest alla 10-aastasi sinna ei lubatud. Kui ta lõpuks piisavalt vanaks sai, tuli ta 3 aasta jooksul 6 korda Poola meistriks ja oli selge, et talle on vaja tugevamat liigat, kus sõita.

1998 sai temast esimene välismaalane, kes osales Itaalia juunioride meistrivõistlustel kardispordis. Ta saavutas 2. koha ja võitis Monacos peetud juunioride kardivõistluse, mis kulges osalt Monaco Grand Prix' rajal. Järgmisel aastal kordas ta mõlemat tulemust ja osales ka Saksamaa meistrivõistlustel kardispordis. Aastal 2000, mis jäi talle kardispordis viimaseks, saavutas ta 4. koha nii Euroopa kui maailmameistrivõistlustel.

Vormel Renault 

2000 sai Kubica elukutseliseks sõitjaks, Vormel Renault' testsõitjaks. Esimesel aastal Vormel Renault's võitis Kubica ühe kvalifikatsiooni ja võeti vastu Renault' noorte sõitjate arendamise programmi.

2001 sai Kubica Vormel Renault' Euroopa meistrivõistlustel 14. koha. Parim tulemus etapil oli viimase etapi 2. koht. Korra võitis ta kvalifikatsiooni, ent selle etapi ta katkestas. Vormel Renault' Itaalia meistrivõistlustel oli ta 13.

2002. aasta Vormel Renault' Euroopa meistrivõistlustel võitis Kubica taas ühe kvalifikatsiooni ja oli kokkuvõttes 7. Vormel Renault' Itaalia meistrivõistlustel võitis ta juba 4 etappi 10-st ja oli sarjas teine. Külalisena osales ta Vormel Renault' Brasiilia meistrivõistluste etapil, võitis nii selle kvalifikatsiooni kui ka põhisõidu.

Vormel 3 

2003. aastal osales Kubica Vormel 3 sarjas. Hooaja 6 esimest etappi pidi ta vahele jätma õnnetuse tõttu, milles ta käeluu murdis. Seitsmendal etapil ta osales, endal 18 titaanist kruvi käeluu sees, ja võitis sõidu. Kaheksandal etapil tuli ta teiseks, sõites kiireima ringi. Kuid edaspidi ei läinud nii hästi, 12 etapist oli parim koht 4. ja hooaja kokkuvõttes oli Kubica 31 punktiga 12. Parima uustulnuka arvestuses oli ta 5. Tema meeskond Prema Powerteam kogus 150 punkti, neist enamuse (110) sarja võitja austraallane Ryan Briscoe, ja oli meeskondade seas 3.

2004. aastal Kubica Vormel 3 etappi ei võitnud, kuid punktidele tuli rohkem kui pooltel etappidel, teiseks kaks korda ja kolmandaks korra. Hooaja kokkuvõttes oli ta 53 punktiga 7. Oma meeskonnakaaslasest Bruno Spenglerist oli ta märgatavalt parem (27 punktiga 11.). Meeskondlikult oli Kubica meeskond Mücke Motorsport 80 punktiga 4.

2005. aastal Kubica võitis 154 punktiga Vormel 3 sarja, võites 17 etapist 4, lisaks 3 teist ja 4 kolmandat kohta. Ent kiireima ringi sõitis ta ainult 1 etapil. Ka tema meeskond Epsilon Euskadi saavutas 230 punktiga kindla võidu.

Vormel 1 

Pärast edukat hooaega sai Kubica lepingu BMW Sauberiga ja hakkas sõitma Vormel 1 sarjas, esialgu kolmanda sõitjana Nick Heidfeldi ja endise maailmameistri Jacques Villeneuve'i kõrval. Villeneuve ei sõitnud eksmaailmameistri vääriliselt: pärast 12 etappi oli tal 7 punkti (Heidfeldil 12) ja temaga lõpetati leping. Kubica edutati tema asemele.

Kohe oma esimesel etapil lõpetas Kubica punktiväärilisel 7. kohal, kuid pärast finišit leiti tema vormel 2 kg alakaalus olevat, ja Kubica diskvalifitseeriti. Heidfeld lõpetas 3. kohal, tuues Sauberile kõigi aegade esimese poodiumikoha. Itaalia etapil kordas ka Kubica seda saavutust, kuid rohkem punkte ta ei saanud, jäädes 6 punktiga hooajal 16. kohale, napilt Villeneuve'ist tahapoole. Heidfeld oli 23 punktiga 9., Sauber meeskondadest 36 punktiga 5.

2007. aasta 2007. aasta Kanada Grand Prix'l sõitis Kubica rajabarjääri ja põrkas seejärel üle raja vastu teist rajabarjääri. Pärast uuringuid haiglas selgus, et ta väänas vaid pahkluud ja sai põrutada. Hooaja kokkuvõttes ei tulnud ta kordagi poodiumile, punktikohale seevastu rohkem kui pooltel etappidel. Kokkuvõttes oli ta 39 punktiga 6., Heidfeld (kaks korda poodiumil). Pärast McLareni diskvalifitseerimist oli Sauber meeskondlikult koguni teine Ferrari järel, hoolimata kõigest kahest poodiumikohast.

2008. aastal sai Kubica Kanadas oma elu esimese etapivõidu ja veel neli poodiumikohta ning tõusis Sauberi esisõitjaks. Hooaja kokkuvõõtes oli Kubica 75 punktiga 4. ja Heidfeld 60 punktiga 6. Meeskondlikult oli Sauber 135 punktiga 3.

2009. aastal tegi Sauber suure sammu tagasi. Nii Heidfeld kui Kubica olid korra teised, aga muid punkte tuli vähe, Heidfeld oli 19 punktiga 13. ja Kubica 17 punktiga 14. Meeskondlikult oli Sauber 36 punktiga kuues.

2010. aastal jõudis ta kolm korda poodiumile ja sai kokkuvõttes kaheksanda koha.

6. veebruaril 2011 osales ta rallil Itaalias ning sõitis teelt välja. Tema parem käsi ja jalg said raskelt vigastada. Talle tehti mitu operatsiooni, mis läksid hästi, kuid paranemine võtab tõenäoliselt kuid.

Vormel 1 tulemused

Viited

Välislingid 

Ametlik sait

Vormel 1 piloodid
Poola sportlased
Sündinud 1984